এ দেশে বেশ কিছু দিঘি আছে যেগুলো খুব বিখ্যাত। দিঘিগুলো ঘিরে রয়েছে নানা গালগল্প। সব হয়তো গল্প নয়, কিন্তু এই সময়ে এসে সতত্য নির্ণয় করা কঠিন বটে! আমরা সেটা চাইও না। আপাতত এই দিঘির পেছনের গল্প জানতে চাই। বয়স্ক এক ব্যক্তির পথ আটকালাম। কারণ সেই গল্প বয়স্করাই ভালো বলতে পারবে। তিনি বাজারে যাচ্ছিলেন। নাম জমিরউদ্দিন হাওলাদার। আমরা ঢাকা থেকে গিয়েছি শুনে অবাক হলেন না। উল্টো আমরাই অবাক হলাম তার কথা শুনে। এই দিঘি দেখতে দূর থেকে অনেক লোক আসেন। অনেকে দিঘির জলে নেমে গোসল করবেন এই আশায় সঙ্গে অতিরিক্ত জামাকাপড়ও নিয়ে আসেন। আমরা সঙ্গে কিছু নেইনি। অবশ্য দিঘির পারে ড্রেস চেঞ্জের কোনো ব্যবস্থা দেখতে পেলাম না। সত্যি বলতে সেখানে একটা টিনের সাইনবোর্ড ছাড়া আর কিছুই চোখে পড়ল না। কিন্তু জমিরউদ্দিন দিব্য চোখে যেন দেখতে পাচ্ছিলেন এমনভাবে বলতে শুরু করলেন সেই গল্প।